Poliitikko ammuttiin kotipihallaan sunnuntaina aamuyöllä. Tekijästä tai motiivista ei ole tietoa.

Perheenjäsen löysi Lübcken kotitalonsa terassilta. RALPH ORLOWSKI

Poliitikko Walter Lübcke, 65, ammuttiin sunnuntain vastaisena yönä Hessenin osavaltiossa, kertoo saksalaislehti Bild. Lübckeä ammuttiin päähän hänen omakotitalonsa pihalla Wolfhagenin kaupungissa, noin 20 kilometrin päässä Kasselista.

Perheenjäsen löysi menehtyneen poliitikon kotitalon terassilta. Lübcken perheeseen kuului vaimo ja kaksi aikuista poikaa perheineen.

Ei tietoa tekijästä

Poliisi kertoi tiedotustilaisuudessa, että teon taustat ovat epäselvät.

– Meillä on monia tutkintalinjoja, Hessenin keskusrikostutkimuskeskuksen johtaja (Landeskriminalamt) Sabine Thurau kertoo.

– Tähän mennessä motiivista tai tekijästä ei ole tietoja, hän jatkaa.

Ei kuitenkaan ole viitteitä siitä, että Lübcke olisi tehnyt itsemurhan. Bildin mukaan pienikaliiberisella aseella ammuttu luoti osui Lübckeä oikean korvan yläpuolelle.

Spiegelin mukaan hänet ammuttiin hyvin läheiseltä etäisyydeltä.

Puolusti pakolaisia

Jo eläkeikään ehtinyt Lübcke oli Kasselin hallintopiirin johtaja Hessenissä. Hän oli toiminut työssä kymmenen vuotta ja anonut lisäaikaa eläkeiän saavuttamisen jälkeen. Aiemmin hän oli ollut Hessenin osavaltion parlamentissa Saksan konservatiivipuolue CDU:n edustajana.

Vuonna 2015 Lübcke puolusti kansalaiskokouksessa pakolaiskeskuksen perustamista Pohjois-Hesseniin. Jotkin paikalla olleet kritisoivat häntä tästä voimakkain sanankääntein.

Lübcke vetosi kristillisiin arvoihin. Saksalaislehti Bildin mukaan hän sanoi ”Jos joku ei ole samaa mieltä näistä arvoista, hän on vapaa lähtemään maasta. Se on jokaisen saksalaisen oikeus.”

Tämän seurauksena Lübcke sai aikanaan tappouhkauksia. Ei kuitenkaan ole tietoa siitä, onko toiminnalla mitään yhteyttä hänen tappoonsa.